વાસ્તવિકતા એ છે કે ભાજપ હોય કે કોંગ્રેસ, મનમોહનસિંઘ વડાપ્રધાન હોય કે નરેન્દ્ર મોદી સીબીઆઈનો વડો કહ્યાગરો હોય એમ તમામ સરકારો દૃઢતાપૂર્વક માને છે અને માટે જ સીબીઆઈના અધિકારીની નિમણૂકમાં વિશેષ ધ્યાન આપવામાં આવે છે. ભૂતકાળમાં કોંગ્રેસ પાર્ટી દ્વારા સીબીઆઈનો દુરુપયોગ રાજકીય સ્કોર સેટલ કરવામાં થતો હતો અને હવે ભાજપ એ પરંપરા અને પ્રણાલિને જાળવી રહ્યો હોય એમ ‘વારાફરતી વારો, તારા પછી મારો' એ ઉક્તિને સાર્થક કરી રહ્યું છે. અલબત્ત, સીબીઆઈના પ્રવર્તમાન બખેડામાં યક્ષપ્રશ્ન એ છે કે અસ્થાના અને આલોક વર્મા બન્નેની નિમણૂક મોદી સરકારે જ કરી હતી. બન્ને મહાનુભાવો સરકારના વફાદાર બલકે, પાળીતા હોવાનું મનાતું હતું. તો આ ઝઘડો જાહેરમાં શી રીતે આવ્યો? વર્ષ-૨૦૧૬ ઓક્ટોબરમાં મોદી સરકાર અસ્થાનાને સીબીઆઈ ડિરેક્ટર બનાવવા ઇચ્છતી હતી. ડિસેમ્બર ૨૦૧૬માં અસ્થાનાને એક્ટિંગ ડિરેક્ટરનો ચાર્જ સોંપાઈ ગયો હતો. ટૂંકમાં, સીબીઆઈના ડિરેક્ટરની પોસ્ટ માટે અસ્થાના મોદી સરકારની પ્રથમ પસંદ હતી, પરંતુ પસંદગીની પ્રક્રિયામાં પ્રોટોકોલ જળવાયો નહોતો અને પ્રશાંત ભૂષણે આ નિમણૂકને સુપ્રીમ કોર્ટમાં પડકારી હતી. એટલું જ નહીં, ચીફ વિજિલન્સ કમિશનર દ્વારા ક્લિયરન્સ મળવા ઉપરાંત પેન્ડિંગ ઇન્ક્વાયરી વગેરે ઇસ્યૂઝ ઉપસ્થિત થતાં મોદી સરકારે વચગાળાનો રસ્તો અપનાવીને દિલ્હીના પૂર્વ કમિશનર અને તેજસ્વી કારકિર્દી ધરાવતા આલોક વર્માને સમાધાનકારી ઉમેદવાર તરીકે વિશ્વાસમાં લઈને નિયુક્ત કરી દીધા. સીબીઆઈના ડિરેક્ટર સુપ્રીમ કોર્ટના ચીફ જસ્ટિસ, વડાપ્રધાન અને વિપક્ષી નેતાની સમિતિ પસંદ કરતી હોય છે અને સીબીઆઈના ડિરેક્ટરની હકાલપટ્ટી સરળતાથી થઈ શકતી નથી. આલોક વર્મા ૧૯૭૯-કેડરના માત્ર ૨૨ વર્ષની ઉંમરે આઈપીએસ બનેલા વહીવટી બાબતોના જાણકાર અધિકારી છે અને ટીમવર્કમાં માને છે. સામા પક્ષે અસ્થાનાની કારકિર્દી પણ ઉજ્જવળ રહી છે. બિહારમાં ચારાકાંડમાં લાલુ યાદવની ધરપકડ કરાવવાથી માંડીને ગોધરાકાંડમાં તપાસ કર્યા બાદ અસ્થાના મોદીના પ્રિય અધિકારી બની ચૂક્યા હતા અને માટે જ તેઓને વડોદરા અને સુરતના પોલીસ કમિશનરપદે લાંબી મુદતની ટર્મ આપવામાં આવી હતી. અસ્થાનાને સીબીઆઈમાં વ્યાપમ્ કૌભાંડ, વિજય માલ્યા કેસ, લાલુ યાદવનો કેસ, પી.ચિદમ્બરમ્‌નો આઈએનએક્સ મીડિયા કેસ, કોલસા કૌભાંડ, ઓગસ્ટા વેસ્ટલેન્ડ કૌભાંડ સહિતના સંખ્યાબંધ સંવેદનશીલ કેસો સોંપવામાં આવ્યા હતા. આ તમામ કિસ્સાઓ રાજકીય દૃષ્ટિએ મહત્ત્વપૂર્ણ હોવાના પગલે અસ્થાનાને એવો ભ્રમ હતો કે મોદી સરકારના તેઓ અતિવિશ્વાસુ અધિકારી બની ચૂક્યા છે અને તેઓનો દરજ્જો સીબીઆઈના પ્રવર્તમાન ડિરેક્ટરથી પણ વધુ ઊંચો છે. .